Φακές με πουρέ καρότου - πορτοκαλιού και καπνιστό χέλι
Απολαυστική, πρωτότυπη και πεντανόστιμη συνταγή. Με ένα εξαιρετικό παρθένο ελαιόλαδο, από τις καλύτερες σοδειές της ελληνικής γης, γίνεται ένα απίθανο γιορτινό γεύμα.
100 ml Εξαιρετικό Παρθένο ελαιόλαδο Άλτις Παραδοσιακό , 600 γρ. καρότο κομμένο σε λεπτές ροδέλες , 30 ml φρέσκος χυμός λεμόνι, 200 ml φρέσκος χυμός πορτοκάλι   , 20 γρ. ξύσμα πορτοκάλι, 3 τεμ αστεροειδής γλυκάνισος, 400 ml ζωμός λαχανικών ανάλατος, 250 γρ. φακές      , 130 γρ. κρεμμύδι ξερό χοντροκομμένο, 2 φύλλα δάφνης, 100 γρ. φρέσκο κρεμμυδάκι , 60 ml φρέσκος χυμός πορτοκάλι   , 15 γρ. ξύσμα πορτοκάλι, 10 γρ. φρέσκος βασιλικός ψιλοκομμένος, 30 ml Εξαιρετικό Παρθένο ελαιόλαδο Άλτις Παραδοσιακό, αλάτι, φρεσκοτριμμένο πιπέρι, 100 γρ. χέλι καπνιστό, ή πέστροφα 
Σε μια κατσαρόλα ζεσταίνουμε το μισό ελαιόλαδο και προσθέτουμε τα καρότα. Τα σοτάρουμε καλά για 2-3 λεπτά. Στη συνέχεια, προσθέτουμε το ζωμό λαχανικών και αφήνουμε να πάρει μια βράση. Προσθέτουμε το χυμό πορτοκάλι, το χυμό λεμόνι, τους αστεροειδείς γλυκάνισους και τα αφήνουμε να βράσουν σε χαμηλή φωτιά για 20-25 λεπτά μέχρι να μαλακώσει το καρότο.Αφαιρούμε τους αστεροειδής γλυκάνισους από την κατσαρόλα. Με ένα σουρωτήρι στραγγίζουμε τα καρότα και τα πιέζουμε για να βγάλουν τα επιπλέον υγρά τους. Ρίχνουμε τα καρότο στο μπλέντερ και χτυπάμε. Με τη βοήθεια μιας σπάτουλας ανακατεύουμε το μίγμα για να μπορέσει να ομογενοποιηθεί, προσθέτοντας το υπόλοιπο ελαιόλαδο και το ξύσμα πορτοκάλι. Σταδιακά προσθέτουμε και τα υγρά που βράσαμε το καρότο και συνεχίσουμε το χτύπημα μέχρι να γίνει λείος ο πουρές. Σε μια κατσαρόλα βράζουμε νερό και προσθέτουμε τις φακές, τα κρεμμύδια και τα φύλλα δάφνης και αφήνουμε να βράσουν για 20 λεπτά. Μόλις είναι έτοιμες οι φακές, τις κρυώνουμε κάτω από τρεχούμενο νερό και τις σουρώνουμε. Αφαιρούμε τα κρεμμύδια και τα φύλλα δάφνης. Σε μια μπασίνα βάζουμε τις φακές που βράσαμε, το φρέσκο κρεμμυδάκι, το βασιλικό και το χυμό πορτοκάλι. Ανακατεύουμε με τη βοήθεια μιας σπάτουλας. Προσθέτουμε το αλάτι, το πιπέρι, το ξύσμα πορτοκάλι, το ελαιόλαδο και λίγο από τον πουρέ καρότο-πορτοκάλι που φτιάξαμε για να δέσει η σαλάτα. Σε ένα πιάτο τοποθετούμε ένα τσέρκι και γεμίζουμε με λίγο από τον πουρέ καρότο-πορτοκάλι στη βάση του. Από επάνω γεμίζουμε με τη σαλάτα φακή που ετοιμάσαμε και πιέζουμε για να μπορέσει να σταθεροποιηθεί. Προσθέτουμε και το καπνιστό χέλι από επάνω. Ξεφορμάρουμε. Ραντίζουμε με λίγο ελαιόλαδο.
Καρότα,Πέστροφα,Πορτοκάλι,Φακές